1986R2930 — DA — 05.01.1995 — 001.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

▼B

RÅDETS FORORDNING (EØF) Nr. 2930/86

af 22. september 1986

om definition af fiskerfartøjers karakteristika

RÅDET FOR DE EUROPÆISKE FÆLLESSKABER HAR — under henvisning til traktaten om oprettelse af Det europæiske økonomiske Fællesskab, særlig artikel 43, under henvisning til forslag fra Kommissionen ( 1 ), under henvisning til udtalelse fra Europa-Parlamentet ( 2 ), og ud fra følgende betragtninger: ud fra følgende betragtninger: I forbindelse med den fælles fiskeripolitik refereres der til fiskerfartøjers karakteristika, såsom længde, bredde, tonnage, ibrugtagningsdato og maskineffekt; det er væsentligt at anvende samme regler for bestemmelse af fiskerfartøjers karakteristika for at nå frem til ensartede betingelser for udøvelsen af erhvervet i Fællesskabet; de fastlagte definitioner bør i størst mulig grad afspejle de definitioner på fartøjskarakteristika, som for øjeblikket anvendes i medlemsstaterne; Fællesskabet bør på dette område støtte sig på de initiativer, der allerede er taget af de kompetente internationale organisationer; den internationale Torremolinos-konvention om sikkerhed i forbindelse med fiskerfartøjer (1977), der er udarbejdet under Den internationale Søfartsorganisation (IMO), er allerede ratificeret af flere medlemsstater og bør i henhold til henstilling 80/907/EØF ( 3 )ratificeres af de øvrige; den internationale konvention om måling af skibe, der er udarbejdet i London i 1969 under den nævnte organisations auspicier, er allerede ratificeret af alle medlemsstater med undtagelse af storhertugdømmet Luxembourg og republikken Portugal; Den internationale Standardiseringsorganisation har udarbejdet standarder vedrørende forbrændingsmotorer, som allerede i vid udstrækning anvendes i medlemsstaterne — UDSTEDT FØLGENDE FORORDNING:

Artikel 1

Generel bestemmelse

De i denne forordning omhandlede definitioner på fiskerfartøjers karakteristika gælder for alle Fællesskabets retsforskrifter vedrørende fiskeri.

Artikel 2

Længde

1. Et fartøjs længde er længden overalt, defineret som afstanden i lige linje mellem det forreste punkt på forstævnen det bageste punkt på agterstævnen.

Med henblik på denne definition anses:

a) forstævnen at omfatte den vandtætte skrogkonstruktion, inklusive bak, forstævn samt eventuel skanseklædning, men eksklusive eventuelt bovspryd og gelænder;

b) agterstævnen at omfatte den vandtætte skrogkonstruktion inklusive hækspant, overbygning, trawlrampe og skanseklædning, men eksklusive gelænder, hækspryd, fremdrivningsmaskineri, ror og styregrej samt dykkerlejdere og platforme.

Længden overalt måles i meter med en nøjagtighed på to decimaler.

2. I fællesskabsforskrifterne defineres længden mellem perpendikulærerne som afstanden målt mellem den forreste og den bageste perpendikulær som fastsat i den internationale konvention om sikkerhed i forbindelse med fiskerfartøjer.

Længden mellem perpendikulærerne måles i meter med en nøjagtighed på to decimaler.

Artikel 3

Bredde

▼M1

Et fartøjs bredde er den maksimale bredde som fastsat i bilag I i den internationale konvention om måling af skibe, i det følgende benævnt »1969-konventionen«.

▼B

Bredden overalt måles i meter med en nøjagtighed på to decimaler.

Artikel 4

Tonnage

▼M1

1.

a) Et fiskerfartøjs tonnage er bruttotonnagen som angivet i bilag I til 1969-konventionen.

b) Bruttotonnagen på alle nye fiskerfartøjer med en længde overalt på 15 m og derover, og hvis køl er lagt den 18. juli 1994 eller derefter, måles i henhold til bilag I til 1969-konventionen.

c) Bruttotonnagen på nye eller eksisterende fiskerfartøjer med en længde overalt på under 15 m måles efter formlen i bilaget til nærværende forordning.

d) I henhold til bilag I til 1969-konventionen ommåles bruttotonnagen på alle eksisterende fiskerfartøjer med en perpendikulær længde på 24 m og derover inden den 18. juli 1994. For fiskerfartøjer af denne kategori, som ikke sejler i international fart som defineret i 1969-konventionen, og som derfor er undtaget fra denne konventions bestemmelser, udsættes denne dato til den 31. december 1994.

e) Medmindre andet følger af andet og tredje afsnit, kan bruttotonnagen på eksisterende fiskerfartøjer med en længde overalt på 15 m og derover, men under 24 m mellem perpendikulærerne beregnes efter metoden i bilaget til nærværende forordning, hvis Kommissionen skønner, at disse tal er tilstrækkeligt præcise. Medlemsstaterne skal dog måle tonnagen på fartøjer i denne kategori efter bilag I til 1969-konventionen under følgende omstændig-heder: — når fartøjets ejer anmoder derom, — hvis fartøjets ejer ansøger om at deltage i en ordning, der finansieres med fællesskabsstøtte, når denne støtte afhænger af fartøjets tonnage. Den fællesskabsstøtte, der gives i henhold til Rådets forordning (EF) nr. 3699/93 af 21. december 1993 om kriterier og betingelser for EF-struktur-interventioner inden for fiskeri, akvakultur og forarbejdning og afsætning af fiskerivarer og akvakulturprodukter ( 4 ), skal dog anvendes i overensstemmelse med de i denne forordning gældende bestemmelser. Indtil den 1. januar 2004 kan henvisningen til målingsenheden udtrykt i BRT fortsat anvendes i forbindelse med støtteordningerne i henhold til artikel 8 og 9 i forordning (EF) nr. 3699/93 forudsat, at oplysningerne vedrørende denne målings-enhed inden den 18. juli 1994 er blevet meddelt Kommissionen som led i de procedurer, der er omhandlet i Kommissionens forordning (EF) nr. 109/94 af 19. januar 1994 om Fællesskabets fortegnelse over fiskerfartøjer ( 5 ), — ved en ændring af fartøjets karakteristika, som af den kompetente myndighed i medlemsstaten må anses for at være en væsentlig ændring af den eksisterende bruttotonnage. Medlemsstaterne skal sikre, at alle resterende fartøjer i denne kategori ommåles inden den 1. januar 2004 i henhold til bilag I til 1969-konventionen.

▼B

2. I fællesskabsforskrifterne svarer nettotonnagen til den definition, som er fastsat i nævnte bilag I.

Artikel 5

Maskineffekt

1. Maskineffekten er den samlede maksimale kontinuerlige ydelse, der kan opnås ved hver maskines svinghjul, og som kan tjene til at drive fartøjet frem ad mekanisk, elektrisk, hydraulisk eller anden vej. Hvis der er indbygget gearkasse i maskinen, måles maskineffekten ved gearkassens outputflange.

Der foretages ikke fradrag for hjælpemaskineri, der drives af maskinen.

Maskineffekten udtrykkes i kilowatt (kW).

2. Den kontinuerlige maskineffekt bestemmes i overensstemmelse med de krav, der er vedtaget af Den Internationale Standardiseringsorganisation i dens anbefalede internationale standard ISO 3046/1 anden udgave, oktober 1981.

3. De ændringer, der er nødvendige for at tilpasse de i stk. 2 omhandlede specifikationer til den tekniske udvikling, vedtages efter fremgangsmåden i artikel 14 i forordning (EØF) nr. 170/83 ( 6 )

Artikel 6

Dato for ibrugtagning

Ibrugtagningsdatoen er den dato, på hvilken der første gang udstedes et officielt sikkerhedscertifikat.

Såfremt der ikke er udstedt et officielt sikkerhedscertifikat, er ibrugtagningsdatoen den dato, på hvilken fartøjet for første gang er opført i et officielt register over fiskerfartøjer.

For fiskerfartøjer, der er taget i brug inden datoen for denne forordnings ikrafttræden, er ibrugtagningsdatoen imidlertid den dato, på hvilken fartøjet for første gang er opført i et officielt register over fiskerfartøjer.

Artikel 7

Afsluttende bestemmelser

1. Denne forordning træder i kraft på den første dag i den tredje måned efter offentliggørelsen i De Europæiske Fællesskabers Tidende.

2. For fartøjer, som er taget i brug inden denne forordnings ikrafttræden gælder artikel 2, 3, 4 og 5 dog først fra den 18. juli 1994, dog med undtagelse af de karakteristika ved disse fartøjer, som er ændret mellem datoen for denne forordnings ikrafttræden og den 18. juli 1994.

Denne forordning er bindende i alle enkeltheder og gælder umiddelbart i hver medlemsstat.

▼M1

BILAG

Nye fartøjer med en længde overalt på under 15 meter

Bruttotonnagen på fiskerfartøjer med en længde overalt på under 15 meter defineres således:

GT = K1 · V

hvor K1 = 0,2 + 0,02log 10 V

og V er volumenet, beregnet som

V = a1 (Loa · B1 · T1)

hvor

Loa = Længde overalt (artikel 2 i forordning (EØF) nr. 2930/86)

B1 = Bredde efter 1969-konventionen

T1 = Tonnagedybde efter 1969-konventionen

a1 = en funktion af Loa.

Eksisterende fartøjer med en længde overalt på under 15 meter

Bruttotonnagen på eksisterende fiskerfartøjer med en længde overalt på under 15 meter defineres således:

GT = K1 · V

hvor V er volumenet, beregnet som

V = a2 (Loa · B1 · T1)

hvor

B1 = Bredden i meter

T1 = Dybden i meter

a2 = en funktion af Loa.

Fartøjer med en længde overalt på 15 meter og med en længde på 24 meter mellem perpendikulærerne

Bruttotonnagen på fiskerfartøjer med en længde overalt lig med 15 meter eller mere, men mindre end 24 meter mellem perpendikulærerne defineres således:

GT = K1 · V

hvor V er det totale indelukkede volumen som defineret i 1969-konventionen.

Ved eksisterende fartøjer kan V midlertidigt beregnes efter formlen

V = a3 (Loa · B1 · T1)

hvor

a3 = en funktion af Loa, B1, T1og fartøjets alder.

Funktionerne a1, a2 og a3 fastsættes på basis af statistiske analyser af de samlede repræsentative flådeoplysninger fra medlemsstaterne. Disse vil blive specificeret sammen med definitionen af dimensionerne B1 og T1og detaljerede regler for anvendelsen af formlerne i en afgørelse fra Kommissionen.

( 1 ) EFT nr. C 356 af 31. 12. 1985, s. 64.

( 2 ) EFT nr. C 88 af 14. 4. 1986, s. 103.

( 3 ) EFT nr. L 259 af 2. 10. 1980, s. 29.

( 4 ) EFT nr. L 346 af 31. 12. 1993, s. 1.

( 5 ) EFT nr. L 19 af 22. 1. 1994, s. 5.

( 6 ) EFT nr. L 24 af 27. 1. 1983, s. 1.